Күздүк өсүмдүктөр

Күздүк өсүмдүктөр — күзүндө себилип, кийинки жылы түшүм берүүчү өсүмдүктөр. Аларга: күздүк кара буудай, күздүк буудай, күздүк арпа, рапс, жер буурчак жана башка кирет. Күздүк өсүмдүктөр жаздык өсүмдүктөргө караганда 7-10 күн эрте бышып, түшүмү да жогору болот. Алардын өсүп өрчүү, түптөнүү фазасы 30-35 күндө -2+10°С температурада өтөт. Жаз, жай айларында өсүүсүн улантып, баш алып, дан байлайт. Эгер күздүк эгиндерди жазында сепсе, алар өсүп чыгат, түптөнөт, сабак алат, бирок баш албайт. Ошондуктан күздүк эгиндерди кышкы сууктан 35-60 күн мурда сепсе, катуу суук башталганга чейин түптөнүп, тегиз бутактап, жаздаштыруу (яровизация) стадиясын өтүп, кышта үшүп кетпегенге өзүн-өзү даярдоого үлгүрөт. Өз убагында себилип, кышка даярдалган күздүк буудай -20°С (адайсг, күздүк арпа -15°С, ал эми тритикале 25-30°С суукту көтөрө алат. Г. Ф. Эшимкулова. 
Категория:Өсүмдүктөр
Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9